Pencarum KWSP boleh keluarkan RM500 untuk 12 bulan
PUTRAJAYA: Pencarum Kumpulan Wang Simpanan Pekerja (KWSP) berumur bawah 55
tahun dibenar membuat pengeluaran dari Akaun 2 masing-masing bermula 1 April
depan bagi meringankan beban mereka ketika menghadapi cabaran Covid-19. Perdana Menteri Tan Sri Muhyiddin Yassin berkata initiatif pengeluaran
i-Lestari itu dijangka akan memanfaatkan sehingga 12 juta ahli KWSP, dengan
jumlah pengeluaran yang dianggarkan bernilai RM40 billion.  Menerusi kemudahan ini, semua ahli KWSP yang berumur bawah 55 tahun boleh
membuat pengeluaran wang simpanan dalam Akaun 2 masing-masing tertakluk kepada
kadar maksimum RM500 sebulan untuk tempoh selama 12 bulan, katanya dalam sidang
media di sini semalam. “Saya berharap inisiatif ini dan juga pengurangan kadar caruman KWSP
pekerja sebanyak empat peratus yang berkuatkuasa pada bulan April 2020, akan
membolehkan para pekerja mempunyai lebih wang dalam poket masing-masing, untuk
membeli barang-barang keperluan harian,” katanya.  Muhyiddin turut menasihat kepada semua yang akan menerima manfaat itu, agar
menggunakan wang yang dikeluarkan sebaik mungkin. “Beli barang-barang yang perlu sahaja dalam waktu yang agak sukar ini.
Yang penting, pastikan setiap hari ada makanan di atas meja untuk seisi
keluarga,” katanya. Wang itu juga menurut Perdana Menteri sebahagiannya, boleh digunakan untuk
menampung bayaran bil air atau bil elektrik atau sewa rumah, mengikut keperluan
masing-masing. “Walaupun jumlahnya mungkin tak seberapa, tetapi inilah wang hasil
titik peluh anda sendiri, yang sepatutnya digunakan untuk hari tua, tetapi
kerajaan benarkan wang ini digunakan pada masa ini, memandangkan ada dalam
kalangan saudara-saudari yang memerlukan. “InsyaAllah, jika wang ini digunakan secara berhemah, akan ada
keberkatannya untuk saudara dan saudari seisi keluarga,” kata Perdana Menteri. Inisiatif pengeluaran i-Lestari adalah antara empat inisiatif yang
diputuskan kerajaan selepas Mesyuarat Majlis Tindakan Ekonomi hari ini, yang
diharap dapat membantu meringankan sedikit beban yang ditanggung oleh rakyat
ketika melalui waktu yang sukar ini. – Bernama 
See author's posts
